拜張魏公墓下
作者：朱熹
朝代：宋

paragraphs: 衡山何巍巍，湘流亦湯湯。
我公獨何往，劒履在此堂。
念昔中興初，孽豎倒冠裳。
公時首建義，自此扶三綱。
精忠貫宸極，孤憤摩穹蒼。
元戎二十萬，一旦先啟行。
西征奠梁益，南轅撫江湘。
士心既豫附，國威亦張皇。
縞素哭新宮，哀聲連萬方。
黠虜聞褫魄，經營久徬徨。
玉帛驟往來，士馬且伏藏。
公謀適不用，拱手遷南荒。
白首復來歸，髮短丹心長。
拳拳冀感格，汲汲勤修攘。
天命竟難諶，人事亦靡常。
悠然謝台鼎，騎龍白雲鄉。
坐令此空山，名與日月彰。
千秋定軍壘，岋嶪遥相望。
賤子來歲陰，烈風振高岡。
下馬九頓首，撫膺淚淋浪。
山頹今幾年，志士日慘傷。
中原尚腥羶，人類幾豺狼。
公還浩無期，嗣德煒有光。
恭惟宋社稷，永永垂無疆。